‘Diamante’ lok talle na KZNTalle mense stroom nou na KwaHlathi buite Ladysmith op soek na skatte. (Foto: Twitter) Die departement van minerale hulpbronne en energie gaan Dinsdag ’n span geologiese en mynboukenners na KwaHlathi buite Ladysmith in KwaZulu-Natal stuur om ondersoek in te stel na die beweerde ontdekking van diamante in dié omgewing. Die departement het Maandag in ’n verklaring gesê hy is bewus van berigte in die media sowel as foto’s en video’s op sosiale media waarin daar beweer word dat diamante in die omgewing van KwaHlathi ontdek is. Die foto’s en video’s vertoon kristalstene wat lyk soos diamante. Talle mense stroom intussen na die nedersetting op soek na dié stene en kommer bestaan nou oor onwettige mynbedrywighede. Dié kristalstene word glo by KwaHlathi opgegrawe. (Foto: Twitter) Die departement se span moet nou gaan om die terrein te fynkam en vas te stel wat presies in die omgewing ontdek is. Die span sluit in kenners van die Raad vir Mineraaltegnologie (Mintek) en die Raad vir Geowetenskap sowel as die Suid-Afrikaanse diamant- en edelmetaalreguleerder. Die kenners is reeds op pad om monsters te versamel wat dan ontleed sal word voordat ’n formele verslag mettertyd uitgereik sal word. Die departement sowel die KwaZulu-Natalse premier, Sihle Zikalala, het intussen ’n beroep op die publiek gedoen om kalm en geduldig te bly terwyl die span sy voorlopige ondersoek doen. Die publiek word ook versoek om onwettige mynbedrywighede in die omgewing te staak en die terrein in die hande van die taakspan oor te laat. KZN PREMIER CALLS FOR ORDER AMID REPORTS OF A “DIAMOND RUSH” IN KWAHLATHI NEAR LADYSMITH The KwaZulu-Natal provincial government has noted with concern, the reports of illegal mining activity taking place at KwaHlathi outside Ladysmith Video : supplied #DiamondRush pic.twitter.com/zy1oyIhPQz — KZN Provincial Gov (@kzngov) June 13, 2021